KVIEČIA edukacinė programa – konkursas „mano miesto kaminas“

Jei esate kūrybingi, domitės savo miesto istorija ir architektūra, šeštadienį nenorite nuobodžiauti namuose, ši edukacinė programa – konkursas kaip tik Jums!
Kauno miesto muziejus (M.Valančiaus g. 6) kiekvieną lapkričio šeštadienį (išskyrus lapkričio 02 d.) kviečia dalyvauti edukacinėje programoje – konkurse „Mano miesto kaminas“. 

Ši edukacija skirta ne tik šeimoms, bet gali būti pritaikoma įvairaus amžiaus grupėms.
Užsiėmimo metu bus trumpai pristatyta teorinė medžiaga, konkursinės užduoties kriterijai, supažindinama su Kauno miesto muziejuje eksponuojamos Rūtos Bartkevičiūtės keramikos parodos „Miestas X / Town X“  koncepcija bei vyks praktinis užsiėmimas – molinio kamino lipdymas ir darbų dekoravimo procesas naudojant įvairias technikas: piešimas, aplikacija, raižymas kuriant miesto gyventojų skirtingus charakterius atspindinčius portretus.

Lankytojų darbai bus fotografuojami ir keliami į Kauno muziejaus facebook‘o profilį, kuriame visi norintieji galės balsuoti už gražiausius, originaliausius darbus. 

Programos tikslas – pristatant postmodernistinės keramikos darbų parodą skatinti lankytojų susidomėjimą savo miesto istorija ir architektūra, muziejuje sukurti patrauklią kūrybinę erdvę, kurioje būtų ugdomi meniniai miestiečių gebėjimai bei kuriamas ir atrandamas individualus miesto ir jo gyventojo santykis. 

Programos uždaviniai:

· Pristatyti dalyviams trumpą pasaulio kaminų istoriją, jo svarbą miesto gyvenimui, supažindinti su senaisiais ir dabartiniais Kauno miesto kaminais;
· Pateikti praktinę užduotį ir jai keliamus reikalavimus;
· Sukurti molinį savo miesto kaminą;
Kūrybinėse dirbtuvėse talkins VDA KF Keramikos katedros vedėjas Remigijus Sederevičius, jis sutiko išdegti nugalėtojų darbus. Viename programos etape  dalyvaus ir pati parodos „Miestas X / Town X „ autorė Rūta Bartkevičiūtė.
Lankytojų darbai bus eksponuojami šalia Rūtos Bartkevičiūtės keramikos darbų, pristatyti muziejaus facebook‘o profilyje. Komisijos vertinimu geriausių darbų autoriai bus apdovanoti – jų darbai išdegti, įteikti diplomai ir Nacionalinio Kauno dramos teatro bilietai.

Užsiėmimai vyks lapkričio šeštadieniais:

     11. 09 – 11 val.

     11. 16 – 12 val.

     11. 23 – 13 val.

     11. 30 -  14 val.

Apdovanojimai bus įteikti gruodžio mėnesį.

Dalyvio mokestis – muziejaus lankymo bilietas. Registracija tel. 208 220, el.p. edukacija@kaunomuziejus.lt
Maloniai kviečiame dalyvauti!
